Í arbeiðinum verður dentur lagdur á at arbeiða við familjum, tí at trupulleikar við rúsnýtslu ávirka ikki einans tann, ið rúsar seg, men eisini tey rundanum. Tí bjóða vit familjusamrøður. Familjusamrøður Vit arbeiða familjuorienterað, sum m. a. merkir, at vit bjóða familjum, sum hava tørv á tí, samrøður. Tað kunnu vera nógvar orsakir til, at ein familja vil hava familjusamrøður. Eitt tað vanligasta er, at familjan hevur trupult við at tosa saman um tað, sum fylgir einum rústrupulleika. Familjusamrøður kunnu eisini verða hjálpsamar, um familjan hevur upplivað onkra ávísa hending ella eitt tíðarskeið, sum hevur verið serliga trupult. Tá kunnu tey hava tørv á hjálp til at seta orð á sínar tankar og kenslur um støðuna. Tekning: Katrine Quorning Til samrøðurnar verður serliga hugsað um børnini og tey ungu. Endamálið við, at tit í familjuni sita saman er eisini, at tit hoyra hvønn annan. Í teimum førum, har ein avvarðandi hevur tørv á nøkrum stuðlandi samrøðum einsamallur, er hetta eisini møguligt. Familjusamrøður í sambandi við bólk Familjurnar hjá teimum 8-17 ára gomlu, sum ganga í bólk, verða altíð bodnar inn til eina samrøðu, áðrenn byrjað verður í bólki. Endamálið er, at børn og foreldur koma inn at síggja hølini hjá okkum og at møta okkum, sum starvast her. Harumframt er endamálið, at vit bólkaleiðarar fáa innlit í familjuna–bæði hvat tey takast við dagliga, og hvussu rúsurin fyllir ella hevur fylt heima. Eftir hetta kunnu børnini byrja í bólki. Familjan verður eisini bjóðað til eina eftirmetingarsamrøðu, tá ið bólkarnir enda. Her verður m. a. tosað um, hvussu tað hevur verið hjá børnunum at vera í bólki, og um børnini vilja halda áfram. Ímillum byrjanar- og eftirmetingarsamrøðuna, verða foreldur ella familjan boðin inn til samrøðu eftir tørvi. Tekning: Katrine Quorning Tilboðini hjá Øll hava rætt til góð barnaár Øll tilboðini hjá Øll hava rætt til góð barnaár eru ókeypis. Tað krevst eingin ávísing (t. d. frá lækna), fyri at luttaka í tilboðnum. Hetta merkir til dømis, at ein kann eisini melda seg til, hóast annað av foreldrunum t. d. ikki hevur rúsað seg í longri tíð. Nógv uppliva, at rústrupulleikin er burtur, men at avleiðingarnar og tann neiliga ávirkanin á familjuna og tey sjálv sita eftir. Skeið fyri avvarðandi á Blákrossheiminum Vit hava eitt samstarv við Blákrossheimið, ið bjóðar avvarðandi yvir 18 ár eitt skeið, sum snýr seg um avbjóðingarnar og tørvin, sum maki, børn og foreldur hjá teimum við rústrupulleikum hava. Bólkarnir verða settir saman við skeiðsluttakarum í øllum aldri. Nærri kunning fæst við at ringja ella skriva til Blákrossheimið.